EVROPSKA KOMISIJA Bruselj, 14.12.2020 COM(2020) 807 final POROČILO KOMISIJE EVROPSKEMU PARLAMENTU IN SVETU o dejavnostih Fundacije MSRP, EFRAG in PIOB v letu 2019









1.Namen in obseg poročila Skladno z Uredbo št. 258/2014 Evropskega parlamenta in Sveta, ki je bila spremenjena z Uredbo 2017/827 , Evropska unija sofinancira tri organizacije, ki delujejo na področju računovodskega poročanja in revizije: Fundacijo za mednarodne standarde računovodskega poročanja (Fundacija MSRP), Evropsko svetovalno skupino za računovodsko poročanje (EFRAG) in Odbor za zaščito javnega interesa (PIOB). Program sofinanciranja je v obliki nepovratnih sredstev za poslovanje. Namen tega poročila, kot se zahteva s členom 9(3) Uredbe, je poročati o najnovejšem razvoju v zvezi z dejavnostmi teh treh organov v letu 2019. Vendar so opisani tudi nekateri dogodki, ki so potekali v letu 2020, kjer se je zdelo koristno za namen tega poročila (npr. novi izzivi, ki so se pojavili v okviru evropskega akcijskega načrta za financiranje trajnostne rasti (2018) ali v okviru svetovne pandemije COVID-19). V skladu s Stolojanovim poročilom in kot je navedeno v uvodni izjavi 9 Uredbe o spremembi Uredbe (EU) št. 258/2014, to poročilo vključuje tudi oceno Komisije glede upravljanja navedenih treh organov, zlasti glede preprečevanja nasprotij interesov, preglednosti, raznolikosti strokovnjakov, razpršenosti financiranja, javne odgovornosti in javnega dostopa do dokumentov. 1.1.Struktura poročila Poročilo je sestavljeno na naslednji način: ·Oddelek 2: Fundacija za mednarodne standarde računovodskega poročanja – vsebuje pregled dejavnosti Fundacije MSRP in njenega upravljanja v letu 2019; ·Oddelek 3: Evropska svetovalna skupina za računovodsko poročanje – vsebuje pregled dejavnosti EFRAG in njenega upravljanja v letu 2019; ·Oddelek 4: Odbor za zaščito javnega interesa – vsebuje pregled dejavnosti PIOB in njegovega upravljanja v letu 2019; ·Oddelek 5: Sklepne ugotovitve glede ustreznosti programa financiranja. 2.Fundacija za mednarodne standarde računovodskega poročanja 2.1.Pregled dejavnosti na področju MSRP 2.1.1.Določanje standardov Septembra 2019 je Odbor za mednarodne računovodske standarde (IASB) zaključil 1. fazo projekta „Reforma IBOR in njeni učinki na računovodsko poročanje“ z objavo sprememb Mednarodnega standarda računovodskega poročanja (MSRP) 9 Finančni instrumenti in njegovega predhodnega Mednarodnega računovodskega standarda (MRS) 39 Finančni instrumenti: Pripoznavanje in merjenje. Glavni cilj je bil obravnavati posledice računovodske obravnave obstoječih razmerij varovanja pred tveganjem pred dejansko zamenjavo referenčnih obrestnih mer. Nato je IASB v avgustu 2020 začel 2. fazo projekta. Cilj 2. faze IBOR je preprečiti, da bi MSRP ob dejanski zamenjavi referenčnih obrestnih mer sprožili neupravičene računovodske posledice, zlasti za obračunavanje varovanja pred tveganjem. Leta 2019 je IASB pripravil spremembe k MSRP 17 Zavarovalne pogodbe, ki so bile sprejete junija 2020. Cilj teh sprememb je zmanjšati stroške izvajanja in olajšati podjetjem pojasnjevanje rezultatov uporabe MSRP 17 vlagateljem in drugim. V tem okviru je IASB sklenil, da preloži datum uveljavitve MSRP 17 s 1. januarja 2021 na 1. januar 2023 in da podaljša možnost odložitve uveljavitve MSRP 9 Finančni instrumenti, ki je bila odobrena zavarovalnicam. Od marca 2020 je svetovna pandemija COVID-19 povzročila izredne razmere na področju javnega zdravja in posledično omejitve v številnih delih svetovnega gospodarstva. Posledično sta IASB in njegovo osebje začela zagotavljati podporo deležnikom z odgovarjanjem na vprašanja o uporabi MSRP, povezana s COVID-19, pri čemer sta zagotovila posebno računovodsko olajšavo in prilagodila delovni načrt odbora, vključno s preložitvijo manj pomembnih posvetovanj. Primer tega je sprememba MSRP 16 Najemi, da bi se gospodarskim subjektom olajšalo obračunavanje najemnih koncesij, povezanih s COVID-19, kot so počitniški najemi in začasna znižanja najemnin. Popoln pregled dejavnosti IASB na področju določanja standardov, vključno z delom Odbora za pojasnjevanje mednarodnih standardov računovodskega poročanja (OPMSRP), in tekočih postopkov odobritve je opisan v Dodatku 1 k temu poročilu. Fundacija MSRP je tudi posodobila taksonomijo MSRP, da bi bila ta usklajena z novimi standardi in spremembami. 2.1.2.Raziskovalni projekti

Cilj delovnega načrta IASB za obdobje 2017–2021 je izboljšati in podpreti obstoječe standarde, spodbujati boljšo komunikacijo ter podpreti izvajanje. IASB je leta 2019 v zvezi s svojim projektom „boljše komunikacije“ zaključil tehnične razprave ter decembra objavil osnutek za javno obravnavo Splošno predstavljanje in razkrivanje, v katerem je predlagal izboljšave zgradbe in vsebine temeljnih računovodskih izkazov s poudarkom na izkazu finančne uspešnosti. IASB je tudi nadaljeval raziskovalni projekt o ekstraktivnih dejavnostih za razmislek o morebitni nadomestitvi MSRP 6 Raziskovanje in vrednotenje rudnih bogastev. Nazadnje se je odbor v okviru nadaljnjega spremljanja pregleda po začetku izvajanja MSRP 3 Poslovne združitve odločil, da preuči možnost poenostavitve obračunavanja dobrega imena in ciljno usmerjenih izboljšav preskusa oslabitve ter v 1. četrtletju leta 2020 izdal dokument za razpravo. IASB je leta 2019 začel pregled standardov MSRP po začetku izvajanja, in sicer MSRP 10 Konsolidirani računovodski izkazi, MSRP 11 Skupni aranžmaji in MSRP 12 Razkritje deležev v drugih podjetjih. 2.1.3.Celovit pregled standarda MSRP za MSP IASB je leta 2019 začel drug celovit pregled standarda MSRP za MSP, da bi standard MSRP za MSP uskladil s celotnimi standardi MSRP brez nepotrebnih stroškov in truda za MSP. Januarja 2020 je IASB objavil prošnjo za informacijo. 2.2.Splošna načela, po katerih so bili razviti novi standardi 2.2.1.Splošna načela Načela predpisanega postopka za določanje standardov IASB in OPMSRP so določena v priročniku o predpisanem postopku (Due Process Handbook). Njegovo uporabo nadzoruje namenski skrbniški odbor, znan kot Odbor za nadzor predpisanih postopkov (DPOC). DPOC je leta 2019 nadaljeval svoj pregled priročnika o predpisanem postopku s ciljem, da se poveča učinkovitost standardov. Revidiran priročnik je bil objavljen avgusta 2020. Eno od novih načel je, da bi moral IASB v prihodnje objaviti pojasnjevalno gradivo za obravnavo vprašanj o izvajanju objavljenega standarda pred začetkom njegove uporabe. Revidirani priročnik o predpisanem postopku navaja, da bi se morale analize učinka IASB osredotočati na izboljšave računovodskega poročanja, pri tem pa upoštevati stroške izvajanja in možni učinek povečane preglednosti na finančno stabilnost. Hkrati je v njem analiza učinkov vključena v vse dele postopka določanja standardov. Kar zadeva širše ekonomske učinke novih zahtev glede finančnega poročanja, je v spremembah poudarjeno, da kvantitativne ocene na splošno niso izvedljive, vendar lahko IASB po potrebi oceni posamezne ekonomske učinke. Revidirana različica ni povsem v skladu s pričakovanji, ki jih je izrazila Evropska komisija kot članica nadzornega odbora, saj morda ne bi ustrezno zapolnila vrzeli med omejenim obsegom ocene učinka IASB in merili za odobritev glede splošnega evropskega interesa, določenimi v uredbi o MRS. 2.3.Upravljanje, integriteta in odgovornost 2.3.1.Pregled Fundacija MSRP je neprofitna družba, ki je registrirana v skladu s splošnim zakonom zvezne države Delaware (Združene države Amerike) o gospodarskih družbah in posluje v Združenem kraljestvu kot tuja družba. Fundacijo MSRP upravlja 22-članski skrbniški odbor, ki je odgovoren za splošni nadzor in imenovanje v IASB. Skrbniki so se leta 2019 sestali trikrat. Imenovanje skrbnikov se opravi glede na geografsko porazdelitev in po predhodni odobritvi nadzornega odbora, ki je namenjena zagotavljanju povezave z javnimi organi. Evropska komisija je članica nadzornega odbora. Nadzorni odbor se je leta 2019 sestal dvakrat. IASB se sestoji iz 14 članov, ki jih skrbniki imenujejo tudi glede na zahteve po geografski uravnoteženosti. Člani IASB so imenovani za obdobje petih let, ki se lahko enkrat podaljša. IASB je odgovoren za določanje standardov. Leta 2019 je organiziral 13 sej. Skrbniki imenujejo tudi 14 članov OPMSRP, ki pojasnjuje uporabo standardov MSRP in daje navodila glede vprašanj v zvezi z računovodskim poročanjem. Poleg tega svetovalni svet MSRP zagotavlja forum, v katerem lahko sodelujejo organizacije in posamezniki. Tudi njegove člane imenujejo skrbniki, odbor pa se z njimi posvetuje o odločitvah, ki se nanašajo na glavne projekte. 2.3.2.Pravila o preglednosti Načeloma so vse seje IASB in OPMSRP odprte za javnost. Dnevni redi sej se objavijo vnaprej, same seje pa si je mogoče ogledati prek spleta. Kar zadeva registre za preglednost, je Fundacija MSRP avgusta 2019 za člane IASB uvedla register o interakcijah z deležniki. Objavlja se četrtletno na njeni spletni strani, v njem pa so navedeni sestanki z deležniki. Prvo poročilo je bilo objavljeno decembra 2019. 2.3.3.Zastopanje deležnikov V skladu s „pregledom strukture in učinkovitosti“, ki so ga opravili skrbniki leta 2015, bi morala geografska porazdelitev skrbnikov predstavljati svetovne kapitalske trge ter izpolnjevati zahtevo po geografski uravnoteženosti, da se ohrani enakovredna zastopanost Amerike, Azije-Oceanije in Evrope. Statut Fundacije MSRP zahteva imenovanje šestih skrbnikov iz vsake od treh regij ter še enega skrbnika iz Afrike in treh s katerega koli območja, da se ohrani splošna geografska uravnoteženost. Merila za imenovanje članov IASB podobno zahtevajo po štiri člane iz vsake regije, enega člana iz Afrike in enega člana s katerega koli območja.

1. januarja 2019 so bili imenovani trije novi skrbniki Fundacije MSRP (ga. Sarah J. Al Suhaimi [drugi]; g. dr. Suresh Kana [Afrika] in g. Kazyyuki Masu [Azija-Oceanija]), en skrbnik pa je bil ponovno imenovan (g. Guillermo Babatz [Ameriki]). Svetovalni svet MSRP je 31. decembra 2019 sestavljalo 51 organizacij s 50 posameznimi člani. Evropska komisija je sodelovala kot opazovalka. Člana svetovalnega sveta MSRP sta tudi Evropska centralna banka (ECB) in Evropski organ za vrednostne papirje in trge (ESMA). 2.3.4.Odgovornost do Evropskega parlamenta Celovit prikaz razvoja na področju mednarodnih standardov računovodskega poročanja je na podlagi Uredbe 2017/827 treba predložiti Evropskemu parlamentu. Letna izmenjava stališč med Odborom Evropskega parlamenta za ekonomske in monetarne zadeve (ECON) ter g. Hoogervorstom, predsednikom IASB, in g. Liikanenom, predsednikom skrbnikov Fundacije MSRP, je potekala 26. februarja 2019 in 18. februarja 2020. 2.3.5.Preprečevanje nasprotja interesov Skrbniki Fundacije MSRP so imenovani za triletno obdobje, ki se lahko enkrat podaljša, in se morajo zavezati, da bodo ravnali v javnem interesu. Na zahtevo nadzornega odbora je bil leta 2018 sprejet revidiran pravilnik o preprečevanju nasprotja interesov. Po novem vsebuje načelo, da skrbnik in član nadzornega odbora ne smeta biti zaposlena v isti organizaciji. Predsednik skrbnikov pa je pooblaščen, da lahko v izjemnih okoliščinah odstopa od tega načela. Le en član IASB je član s krajšim delovnim časom. Člani odbora s polnim delovnim časom morajo po statutu Fundacije MSRP prekiniti vsa delovna razmerja in povezave, ki bi lahko vplivali na njihovo neodvisnost. Napotitev od delodajalca ali pravice do pridružitve nekdanjemu delodajalcu niso dovoljene. 2.3.6.Razčlenitev financiranja Fundacija MSRP je leta 2019 od Evropske unije prejela za 4,7 milijona EUR nepovratnih sredstev, kar predstavlja 20,7 % vseh prejetih sredstev. Po razčlenitvi Fundacije MSRP je največji delež prispevala EU, sledila so ji mednarodna računovodska podjetja, ki so leta 2019 prispevala 19,8 %. V letu 2019 se je nadaljeval trend zmanjševanja prispevka Fundacije MSRP v preteklih letih. Izkazani prispevki so se leta 2019 zmanjšali za 10,8 % (10,6 % ob upoštevanju učinka nihanja deviznih tečajev). Svoje prispevke so najbolj zmanjšali Južna Afrika (–95 %), Španija (–71 %), Hongkong (–67 %), Brazilija (–48 %), Združene države Amerike (–34 %), mednarodne revizijske mreže (–30 %), Švica (–19 %) in Nemčija (–9 %). Razčlenitev financiranja po glavnih geografskih območjih je predstavljena v Dodatku 2. Razčlenitev jasno kaže, da kljub enaki zastopanosti EU in ZDA v skrbniškem odboru (po 6 skrbnikov) in IASB (po 4 člani) območje Amerik prispeva le 5,1 % financiranja Fundacije, medtem ko sta EU in Azija-Oceanija predstavljali 38,5 % oziroma 33,5 % skupnega prispevka. Relativni delež proračuna EU in držav članic se je v primerjavi z letom 2018 povečal (s 35,8 % na 38,5 %). Zmanjšanje izkazanih prispevkov mednarodnih revizijskih mrež se je delno izravnalo s poslovno ureditvijo, v skladu s katero so se povečali prihodki od licenciranja. Fundacija MSRP je izkazala neto presežek v višini 3,8 milijona GBP. Na dan 31. decembra 2019 je celoten zadržani presežek znašal 38,1 milijona GBP. 3.Evropska svetovalna skupina za računovodsko poročanje 3.1.Pregled dejavnosti EFRAG Delo EFRAG je mogoče razdeliti v tri glavne kategorije: -Glavna naloga EFRAG je še vedno svetovati Evropski komisiji, ali novi ali revidirani standardi MSRP izpolnjujejo merila za odobritev, ki jih določa uredba o MRS. Ta merila vključujejo izpolnjevanje zahtev po „resničnem in poštenem prikazu“ ter splošnega evropskega interesa. Pomemben del dela EFRAG na področju odobritev so preskusi na terenu, študije, ocene učinka in dejavnosti ozaveščanja. -Druga pomembna dejavnost EFRAG je delo v zvezi z MSRP, ki obsega raziskovalno delo in dejavnosti, ki prispevajo k dejavnostim IASB za določanje standardov, da se v postopku IASB za določanje standardov zagotovi jasna izraženost evropskih stališč o razvoju računovodskega poročanja.. -Obseg dela EFRAG je bil leta 2019 v okviru Akcijskega načrta Komisije za financiranje trajnostne rasti (2018) razširjen z ustanovitvijo Evropskega laboratorija za korporativno poročanje (v nadaljnjem besedilu: Evropski laboratorij), ki je začel delovati v februarju 2019, ko je svoje delo začela projektna skupina Evropskega laboratorija o poročanju v zvezi s podnebjem. 3.1.1.Dejavnosti v zvezi z odobritvijo

V letu 2019 je delovni program EFRAG večinoma temeljil na odločitvi IASB v okviru določanja standardov o spremembi standarda MSRP 17 Zavarovalne pogodbe. EFRAG je septembra 2019 podala svoje pripombe k predlaganim spremembam MSRP 17. IASB je revidirane spremembe k MSRP 17 izdal junija 2020. Da bi lahko kmalu po objavi spremenjenega standarda izdala osnutek mnenja o odobritvi, je EFRAG nadaljevala delo na svojem osnutku mnenja o odobritvi. V drugi polovici leta 2019 se je pripravljalno delo EFRAG za mnenje o odobritvi še okrepilo s stalnimi dialogi in dejavnostmi ozaveščanja z evropskimi zavarovalnimi agenti iz različnih skupin deležnikov, zastopanih v Delovni skupini EFRAG za računovodstvo na področju zavarovanj (EFRAG IAWG). Hkrati so bile prek posebnih raziskav s širšimi skupinami obravnavane izbrane teme. V vse faze sta bila vključena skupina tehničnih izvedencev EFRAG (EFRAG TEG) in svet EFRAG. Poleg tega je EFRAG naročila posodobitev svoje ekonomske študije iz leta 2018 na področjih, kot so trendi v sektorju, morebitni učinek na konkurenco v zvezi s kapitalom in strankami ter morebitni učinek na ponudbo produktov in storitev pri zavarovateljih. EFRAG je prispevala k pospešenemu postopku odobritve 1. faze reforme IBOR za zagotovitev, da se spremembe MRS 39 in MSRP 9 o finančnih instrumentih uvedejo pravočasno, da bi se v računovodskih izkazih družb za leto 2019 preprečile morebitne motnje v računovodstvu zaradi reforme IBOR. Sekretariat EFRAG je leta 2018 kot pilotni projekt opravil analizo v zgodnji fazi dokumenta IASB za razpravo o finančnih instrumentih z značilnostmi lastniškega kapitala, v skladu s pozivom EFRAG, naj se ocene učinka izvajajo v celotnem postopku določanja standardov in ne le na koncu. Sekretariat EFRAG je konec februarja 2019 objavil delovni dokument o analizi v zgodnji fazi. EFRAG je opravila tudi analizo v zgodnji fazi ob pripravi osnutka pripomb za osnutek IASB za javno obravnavo Splošno predstavljanje in razkrivanje (prej „Temeljni računovodski izkazi“), ki je bil izdan decembra 2019. Rezultati analize v zgodnji fazi so omogočili vpogled v to, kako bi novi predlogi IASB po mnenju evropskih deležnikov vplivali na njihovo računovodsko poročanje v praksi. EFRAG je v letu 2019 sodelovala v postopku posvetovanja IASB in po javnem posvetovanju izdala pripombe o vseh predlogih IASB (osnutkih za javno obravnavo in dokumentih za razpravo). EFRAG se je ukvarjala tudi s projekti IASB o cenovno reguliranih dejavnostih, temeljnih računovodskih izkazih, pojasnilih poslovodstva, poslovnih združitvah pod skupnim upravljanjem ter dobrem imenu in oslabitvi. 3.1.2.Raziskovalne dejavnosti Raziskovalno delo EFRAG je ostalo temeljni del njenih dejavnosti v letu 2019 za vplivanje na IASB in spodbujanje mednarodne razprave z zagotavljanjem mnenjskega vodstva o vprašanjih, pomembnih za Evropo. Na podlagi javnega posvetovanja v letu 2018 o prioritetah evropskih članov je EFRAG v letu 2019 izvajala projekte o boljših informacijah o neopredmetenih sredstvih; o kriptosredstvih ter o spremenljivih in pogojenih izplačilih. Januarja 2020 je EFRAG objavila pregled strokovne literature o neopredmetenih sredstvih. Objavila je tudi dokument za razpravo o računovodstvu za pokojninske programe z obljubo donosa na sredstva. Prek svojega akademskega odbora in akademske mreže je izboljšala sodelovanje z akademsko skupnostjo. V odgovor na drugo prošnjo Komisije o dolgoročnih lastniških instrumentih za preučitev možnosti alternativne računovodske obravnave merjenja poštene vrednosti za dolgoročne naložbene portfelje lastniških instrumentov je EFRAG prek poletja 2019 odprla javno posvetovanje, da bi pridobila stališča članov. EFRAG je januarja 2020 objavila svoje strokovno mnenje o alternativnih računovodskih obravnavah merjenja poštene vrednosti skozi poslovni izid za kapitalske in kapitalskim podobne instrumente, skupaj s poročilom o odzivih na javno posvetovanje EFRAG. 3.1.3.Evropski laboratorij in področje nefinančnega poročanja Evropski laboratorij je zasnovan za spodbujanje inovacij na področju poročanja podjetij z izmenjavo dobrih praks, kar dopolnjuje delo EFRAG na področju računovodskega poročanja in prispeva k slednjemu. Evropski laboratorij sestavljajo usmerjevalna skupina Evropskega laboratorija, ki ji predsedujeta predsednik sveta EFRAG in vodja enote za poročanje podjetij pri Evropski komisiji kot podpredsednik, enota za revizijske in bonitetne agencije ter projektne skupine. Usmerjevalna skupina Evropskega laboratorija je neposredno odgovorna Generalni skupščini EFRAG. Usmerjevalna skupina Evropskega parlamenta je odgovorna za agendo Evropskega laboratorija, imenovanje članov projektnih skupin, spremljanje izvajanja projektov, promoviranje Evropskega laboratorija in mobilizacijo omrežij. Po objavi javnega razpisa za zbiranje kandidatov decembra 2018 je bila ustanovljena prva projektna skupina o poročanju v zvezi s podnebjem, s čimer je Evropski laboratorij februarja 2019 postal polno operativen. Po dejavnosti ozaveščanja deležnikov s skoraj 50 udeleženci je projektna skupina zgodaj februarja 2020 objavila svoje interaktivno praktično poročilo o ukrepih. V poročilu so poudarjene dobre prakse poročanja ter tudi morebitni načini izboljšave trenutnih praks poročanja z dvema dopolnitvama o splošnih razkritjih v zvezi s podnebjem in o poročanju analiz scenarijev. Poročilo je bilo objavljeno pravočasno, da ga družbe in finančne institucije lahko uporabijo za svoje korporativno poročanje za leto 2019. Usmerjevalna skupina Evropskega laboratorija je v 3. četrtletju leta 2019 opravila javno posvetovanje o prihodnji agendi Evropskega laboratorija. Usmerjevalna skupina se je na podlagi rezultatov odločila za drugi projekt Evropskega laboratorija, ki naj bi obravnaval poročanje o nefinančnih tveganjih in priložnostih ter povezave s poslovnim modelom. Ta projekt je začel delovati v 2. četrtletju leta 2020. Evropska komisija podpira ta novi projekt in je izdala prošnjo za strokovno mnenje , s katerim je junija 2020 pooblastila EFRAG, da lahko začne pripravljalno delo za morebitne evropske standarde za nefinančno poročanje. S tem pripravljalnim delom bi se zagotovila podlaga za razvoj evropskih standardov za nefinančno poročanje, če se sozakonodajalca odločita, da so taki standardi potrebni kot rezultat pregleda direktive o nefinančnem poročanju. Izvajala ga bo projektna skupina, ki jo je Evropski laboratorij ustanovil septembra 2020 po objavi razpisa za zbiranje kandidatov. Kot predsednika projektne skupine je usmerjevalna skupina Evropskega laboratorija imenovala Patricka de Cambourga, trenutnega predsednika organa „Autorité des Normes Comptables“. 3.2.Upravljanje, preglednost in javna odgovornost 3.2.1.Upravljanje EFRAG po priporočilih iz Maystadtovega poročila Z reformo upravljanja EFRAG, izvedeno 31. oktobra 2014, sta se povečali legitimnost in reprezentativnost organizacije, zagotovljen pa je bil tudi skladnejši postopek za sodelovanje EU pri določanju standardov. Reforma upravljanja je bila končana julija 2016, ko je Generalna skupščina EFRAG za predsednika sveta EFRAG na predlog Komisije ter po potrditvi Evropskega parlamenta in Sveta uradno imenovala Jeana-Paula Gauzèsa, nekdanjega poslanca Evropskega parlamenta. Njegov mandat je bil podaljšan še za tri leta do 30. junija 2022.

Evropski nadzorni organi in Evropska centralna banka so se odločili za vlogo uradnih opazovalcev s pravico do besede v svetu EFRAG namesto polnega članstva. Pomembno so prispevali k analizi učinkov EFRAG, zlasti na področju finančne stabilnosti. Svet EFRAG je leta 2019 vse sklepne ugotovitve sprejel v celoti soglasno, ne da bi bilo treba o njih glasovati z večino. V duhu Maystadtovega poročila je bilo leta 2017 ustvarjeno mesto opazovalca za evropske organizacije, ki zastopajo zasebne vlagatelje („končne uporabnike“). Svet EFRAG opravlja letne preglede uspešnosti in učinkovitosti svojih članov pod nadzorom Generalne skupščine EFRAG. Pregled v letu 2019, ki je vključeval strateška in operativna vprašanja ter vprašanja upravljanja, je pokazal, da je struktura upravljanja na splošno dobro delovala, zaradi česar se je povečala verodostojnost organizacije. Sprejetih je bilo nekaj priporočil za dodatno izboljšanje učinkovitosti dejavnosti EFRAG v prihodnje. Izvajanje komunikacijske strategije EFRAG in delovanje skupine za komuniciranje pod vodstvom predsednika sveta EFRAG sta prinesla nadaljnji napredek pri prepoznavnosti in verodostojnosti EFRAG. Težav z morebitnimi nasprotji interesov ni bilo. Notranja pravila EFRAG določajo zahteve glede nasprotja interesov, svet EFRAG pa ima pravilnik o nasprotju interesov za člane sveta, ki je objavljen na spletnem mestu EFRAG. Cilj pravilnika je zagotoviti verodostojnost EFRAG kot organizacije, ki deluje v evropskem javnem interesu. Namen pravilnika je preprečiti primere, ko bi lahko prišlo do nasprotja interesov ali vtisa nasprotja interesov, kar bi: oviralo svobodno razpravo, povzročilo odločitve ali dejanja, ki na splošno niso v najboljšem interesu evropske javnosti ali EFRAG, ali ustvarilo vtis, da EFRAG ni ravnala primerno. Člani sveta EFRAG in njegovo osebje letno potrjujejo svojo neodvisnost s pisnimi izjavami. 3.2.2.Pravila o preglednosti Dokazi, zbrani med letom 2019, kažejo, da predpisani postopek EFRAG na splošno ostaja skladen s potrebami deležnikov. Zanj je značilen pregleden pretok informacij med vsemi vključenimi strankami. EFRAG še naprej izkazuje svojo zavezanost sodelovanju s Komisijo, s katerim bi dosegla še višje standarde preglednosti kot v preteklosti. To je ključno za zagotovitev, da se novi standardi MSRP odzivajo na potrebe Evrope. Pregledni javni predpisani postopek, ki ga je sčasoma razvila EFRAG, omogoča vsem evropskim članom, da EFRAG predložijo stališča v obravnavo, ter zagotavlja, da se pri opredeljevanju stališč EFRAG upošteva raznovrstnost računovodskih in gospodarskih modelov ter stališč v Evropi. Hkrati EFRAG v okviru svojega predpisanega postopka objavlja osnutke stališč za javno posvetovanje, izvaja preskuse na terenu in druge oblike analize učinka, organizira dogodke za ozaveščanje (pri čemer so nekateri zlasti namenjeni uporabnikom) in izvaja posebne raziskave ter objavlja rezultate v poročilih o odzivih in svoja končna stališča. EFRAG prispeva k določanju standardov na podlagi dokazov z izvedbo kvantitativnih študij, ki vplivajo na razpravo o njenih pripombah in mnenjih o odobritvi ter postopoma postajajo vse pomembnejši del raziskovalnega dela EFRAG. Seje sveta EFRAG, njene skupine tehničnih izvedencev (EFRAG TEG) in njenega posvetovalnega foruma nacionalnih oblikovalcev standardov (EFRAG CFSS) potekajo javno, dnevni redi in povzetki teh sej pa so objavljeni na spletišču EFRAG. Poleg tega so spremni dokumenti k dnevnemu redu sej Sveta EFRAG ter sej njegove skupine tehničnih izvedencev (EFRAG TEG) in posvetovalnega foruma nacionalnih oblikovalcev standardov (EFRAG CFSS) javno dostopni. Od marca 2018 se te javne seje prenašajo prek spleta, zainteresirane strani pa jih lahko gledajo sproti ali pozneje. Razprave skupine tehničnih izvedencev EFRAG so podprte z informacijami, ki jih zagotovijo posvetovalni forum nacionalnih oblikovalcev standardov EFRAG ter specializirane delovne skupine in svetovalni odbori EFRAG. Informacije, ki jih zagotovi uporabniški odbor EFRAG, so ključne za njegovo delo. Geografsko in poklicno raznovrstna sestava teh skupin ter Sveta EFRAG in TEG EFRAG poleg preglednega javnega predpisanega postopka zagotavlja, da EFRAG ustrezno upošteva vse različne vidike. Svet EFRAG prejema redna poročila o vseh sestankih med osebjem EFRAG in drugimi stranmi (razen rutinskih upravnih sestankov). Ta poročila so v zbirni obliki vključena v končna poročila o nepovratnih sredstvih, ki jih EFRAG predloži Komisiji. EFRAG vsako leto objavlja letne preglede, v katerih pregledno prikaže svoje upravljanje, finančno strukturo in glavne dejavnosti v zadevnem letu. Letni pregled za leto 2019 je bil objavljen 19. maja 2020. In nazadnje, svet EFRAG je 9. julija 2019 potrdil javni register za preglednost z vsemi sestanki in konferencami predsednika Sveta, predsednika skupine tehničnih izvedencev in izvršnega direktorja EFRAG. 3.2.3.Široka zastopanost in javna odgovornost upravljavske strukture EFRAG Povratne informacije organizacij članic EFRAG o pristopu k upravljavski strukturi EFRAG v smislu spodbujanja široke zastopanosti interesov in javne odgovornosti so bile leta 2019 na splošno pozitivne. EFRAG spremlja položaj za zagotovitev nevtralnosti in objektivnosti pri procesu odločanja. EFRAG si pri svojem svetu, skupini tehničnih izvedencev, njenih delovnih skupinah in svetovalnih odborih ter usmerjevalni skupini in projektnih skupinah Evropskega laboratorija prizadeva za ustrezno geografsko in poklicno uravnoteženost ter uravnoteženo zastopanost spolov. Notranja pravila EFRAG vključujejo zahteve glede največjega števila članov iste narodnosti v svetu EFRAG in njegovi skupini tehničnih izvedencev (EFRAG TEG). Te zahteve se uporabljajo tudi za usmerjevalno skupino Evropskega laboratorija. Poleg tega obstajajo zahteve za ustrezno poklicno uravnoteženost in uravnoteženo zastopanost spolov. Člane sveta EFRAG imenujejo organizacije članice EFRAG v skladu s sistemom, vzpostavljenim na podlagi priporočil iz Maystadtovega poročila. Za skupino tehničnih izvedencev EFRAG, njene delovne skupine in svetovalne odbore ter usmerjevalno in projektne skupine Evropskega laboratorija se objavijo javni razpisi za zbiranje kandidatov. Število prijav se zelo razlikuje. Značilno je zlasti pomanjkanje kandidatk ter kandidatov iz srednje in vzhodne Evrope, vendar se stanje izboljšuje. Tako je EFRAG imenovala člana EFRAG TEG iz Češke v proces rotacije EFRAG TEG za leto 2020 z učinkom od 1. aprila 2020. Vodstvo skoraj v celoti sestavljajo strokovnjakinje. EFRAG je za usmerjevalno in projektno skupino Evropskega laboratorija tudi uspešno pritegnila več kandidatk ter kandidatov iz srednje in vzhodne Evrope (glej podrobno stanje 31. decembra 2019 v Dodatku 4). Vendar pa kljub pozitivnim splošnim rezultatom teh ukrepov nekatera vprašanja, opredeljena v predhodnih letih, še vedno zbujajo skrb in kažejo na potrebo po dodatnem izboljšanju, na primer nezadostna zastopanost uporabnikov, pripravljavcev in vlagateljev. EFRAG bi morala še naprej proaktivno pridobivati povratne informacije od deležnikov, ki niso tako tesno vključeni v njeno delo, ter se zaščititi pred morebitno pristranskostjo v korist sektorja in drugih interesov. 3.2.4.Vključenost Evropskega parlamenta in Sveta v zgodnji fazi

EFRAG je dovolj dobro znana v notranjem krogu deležnikov, ki jih MSRP neposredno zanimajo. Vendar se zdi, da se je njena prepoznavnost med oblikovalci politike, kot je Evropski parlament, v letu 2019 zmanjšala. EFRAG meni, da bi bila dobrodošla ponovna ustanovitev stalne skupine za MSRP pri Odboru Evropskega parlamenta za ekonomske in monetarne zadeve, da bi se izmenjala stališča in opozorilo na pomembna vprašanja. Za razliko od predhodnega leta v letu 2019 ni bilo izmenjave stališč z odborom za ekonomske in monetarne zadeve na javni seji. EFRAG je resolucijo Evropskega parlamenta s 3. oktobra 2018 o MSRP 17 upoštevala pri svojem delu v zvezi z mnenjem o odobritvi MSRP 17. EFRAG se na splošno udeležuje sej Računovodskega regulativnega odbora ter na zahtevo Komisije predstavlja tekoče delo in posamezne teme. To Računovodskemu regulativnemu odboru omogoča, da izmenja stališča z EFRAG in zgodaj zagotovi svoj prispevek. Odbor razpravlja o prošnjah za mnenje o odobritvi, preden se te predložijo EFRAG, da zagotovi upoštevanje vseh pomembnih vprašanj. Prejem prispevkov od Evropskega parlamenta in Računovodskega regulativnega odbora v zgodnji fazi EFRAG omogoča, da vključi vprašanja v svoja javna posvetovanja o osnutkih pripomb ali osnutkih mnenj o odobritvi. 3.3.Razpršenost in uravnoteženost strukture financiranja EFRAG EFRAG je javno in zasebno financirana organizacija, ki deluje v evropskem javnem interesu. Ima pravno obliko AISBL (belgijske mednarodne neprofitne organizacije). Leta 2019 je sredstva za financiranje EFRAG prispevalo osem evropskih organizacij deležnikov in devet nacionalnih organizacij ter Evropska komisija. Razčlenitev denarnih prispevkov po organizacijah članicah je prikazana v Dodatku 3. Poleg vplačil v denarju EFRAG prejema prispevke v naravi, ki jih zagotavljajo neplačani člani njene tehnične skupine izvedencev, njenega sveta, delovnih skupin in svetovalnih odborov, ter v obliki brezplačnih napotitev v sekretariat EFRAG. Finančna struktura EFRAG v letu 2019 ni zbujala posebnih skrbi. Skupni odhodki in človeški viri niso presegli proračuna, število osebja pa je ostalo stabilno. Vendar se zdi pomembno, da bo EFRAG zagotovila svojo dolgoročnejšo strukturo financiranja in našla dodatne vire financiranja, ne le po zmanjšanju prispevka združenja računovodij v letu 2020 ter finančnih posledic brexita, temveč tudi ob upoštevanju morebitnih negativnih učinkov koronavirusa na prispevke nekaterih organizacij. Ker se EFRAG te težave zaveda, že skuša razširiti svoje članstvo. Njen predsednik Jean-Paul Gauzès je zagnal projektno skupino, ki naj bi razmislila o dolgoročni strukturi financiranja EFRAG v letu 2019. Članstvo EFRAG naj bi v idealnem primeru vključevalo vse države članice EU. Zelo koristna bi bila podpora vseh institucij in držav članic EU pri spodbujanju nacionalnih organizacij v posameznih državah k pridružitvi. 1.Odbor za zaščito javnega interesa 4.1.Pregled dejavnosti Določanje standardov na področju revizije, dajanja zagotovil, etike in izobraževanja na svetovni ravni ima trinivojsko strukturo, ki jo sestavljajo odbori za določanje standardov s podporo Mednarodne zveze računovodskih strokovnjakov (IFAC), neodvisen nadzor (PIOB) in odgovornost nadzornemu telesu javnih organov ( nadzorna skupina ). PIOB je neodvisen zunanji organ, ki je sestavljen iz 10 članov, vključno s predsednikom (Komisija je med desetimi člani imenovala dva člana iz EU), ter nadzira določanje standardov na področju revizije, etike in izobraževanja za računovodje. Zadevni standardi so mednarodni standardi revidiranja (MSR), etični standardi za računovodje in mednarodni standardi izobraževanja. Struktura določanja standardov izhaja iz reform IFAC iz leta 2003, oblikovanih v odziv na propade velikih družb ter napake pri računovodskem poročanju in reviziji v več državah. Z eno od ključnih reform je bil ustanovljen PIOB, ki naj bi povečal zaupanje vlagateljev in drugih z nadziranjem, da odbori za določanje standardov na področju revizije pri svojih dejavnostih ustrezno upoštevajo javni interes. Glavna naloga PIOB je zagotavljati, da se v postopku predlaganja, priprave in sprejetja mednarodnih standardov za revizorje upoštevajo predpisani postopek, nadzor in preglednost ter ščiti javni interes. PIOB tudi potrdi predlagane člane odborov za določanje standardov, da soglasje k njihovim strategijam in delovnim načrtom, spremlja pripravo standardov in preverja, ali so vsi elementi, navedeni v javnih posvetovanjih, ustrezno upoštevani. PIOB po potrebi priporoči korake za zagotovitev, da standardi uspešno izpolnjujejo javni interes. Kot je pojasnjeno v 15. javnem poročilu PIOB, objavljenem maja 2020, je PIOB leta 2019 redno komuniciral z odbori za določanje standardov, ki jih nadzoruje (Odbor za mednarodne standarde revidiranja in dajanja zagotovil (IAASB), Odborom za mednarodne standarde izobraževanja na področju računovodstva (IAESB) in Odborom za mednarodne etične standarde za računovodje (IESBA)), njihovimi tremi posvetovalnimi skupinami, Svetovalnim odborom za skladnost in Odborom za imenovanje ter vodstvom IFAC. Skladno z mnenjem PIOB je IAASB v svojo strategijo za naslednja štiri leta vključil dejavnosti zbiranja informacij o rednem poslovanju in vlogi revizorja pri odkrivanju goljufij. IAASB je sprejel Mednarodni standard revidiranja (MSR) 315 (prenovljen). S standardom MRS 315 so bile določene strožje zahteve in podrobna navodila za opredelitev in oceno tveganj ter poudarjanje poklicne nezaupljivosti in podatkovne analitike, ki ju je PIOB opredelil kot ključni vprašanji javnega interesa. PIOB je predložil tudi pripombe k novim predlaganim standardom za upravljanje kakovosti, ki jih trenutno razvija IAASB za izboljšanje kakovosti revizij in okrepitev pomena poklicne nezaupljivosti. Mednarodni etični kodeks za računovodje, ki ga je izdal IESBA, je bistveno orodje, ki združuje temeljna načela in pravila, ki usmerjajo poklicne računovodje in njihova podjetja k poslovnemu modelu, s katerim se odkrivajo in preprečujejo morebitni etični spori in grožnje neodvisnosti. O trenutni praksi hkratnega zagotavljanja storitev revizij in svetovanja poteka obsežna razprava. PIOB je zato spodbudil IESBA, naj razširi obseg projekta o dovoljenih in prepovedanih nezavarovalniških storitvah. IESBA je leta 2019 začel javno posvetovanje o posodobljenem standardu, ki bi dodatno omejil ponujanje nezavarovalniških storitev revidiranim podjetjem, skupaj z drugim projektom za nov standard, na podlagi katerega bi morali revizorji obravnavati grožnje neodvisnosti revizorjev zaradi zadev v zvezi z nadomestili (projekt o nadomestilih).

PIOB je tudi dejavno sodeloval v razpravah nadzorne skupine o reformi trenutnega modela upravljanja in nadzora mednarodnih standardov, povezanih z revizijo, ter prispeval k razvoju okvira javnega interesa, katerega cilj bo zagotoviti boljši mehanizem za ocenjevanje, kako se v celotnem postopku določanja standardov upošteva javni interes. Nadzorna skupina je 14. julija 2020 objavila svoja priporočila za „krepitev mednarodnega sistema revidiranja in določanja etičnih standardov“. 4.2.Upravljanje in odgovornost Člane PIOB imenuje nadzorna skupina, ki nosi končno odgovornost za splošne ureditve upravljanja na področju mednarodnih standardov revidiranja, standardov dajanja zagotovil, etičnih standardov in standardov izobraževanja. Nadzorna skupina, katere članica je Evropska komisija, nadzoruje, kako PIOB opravlja svojo vlogo z vidika zaščite javnega interesa, zlasti kar zadeva nadzor PIOB nad postopkom določanja standardov. V primeru morebitnih nasprotij interesov morajo člani in osebje PIOB spoštovati kodeks ravnanja PIOB. V skladu s prvim načelom kodeksa ravnanja PIOB se člani odbora in osebje ne smejo ukvarjati z nobeno zadevo, v zvezi s katero bi lahko nasprotje interesov vplivalo na njihovo presojo. Vsak član odbora vsako leto podpiše izjavo o neobstoju nasprotja interesov. V letu 2019 ni noben član PIOB poročal o nasprotju interesov. 4.3.Dogajanje glede razpršenosti financiranja v letu 2019 Financiranje PIOB je oblikovano tako, da ohranja njegovo neodvisnost tako dejansko kakor po videzu. Pri doseganju cilja javnega interesa bi pravilna razpršenost stabilnih virov financiranja pomagala ne le ohraniti neprekinjeno delovanje PIOB, temveč tudi zagotoviti njegovo neodvisnost. Pomen razpršenosti financiranja je bil upoštevan že v reformi Mednarodne zveze računovodskih strokovnjakov (IFAC) leta 2003, iz katere izvira sedanji mednarodni sistem določanja standardov, vključno s PIOB. PIOB je od ustanovitve leta 2005 in do leta 2010, ko se je začel uporabljati program financiranja Skupnosti, vzpostavljen s Sklepom št. 716/2009/ES, razen prispevka Španije v naravi (tj. najema pisarne v Madridu) financirala izključno IFAC. Sredstva, ki jih je v danem letu omogočila IFAC, pomenijo največji zagotovljeni prispevek. Prispevki, ki jih ne zagotavlja IFAC, nadomeščajo in s tem zmanjšujejo prispevek IFAC za zadevno leto. V najboljšem primeru bi moral biti delež financiranja skupnih letnih odhodkov PIOB, ki ga zagotovi IFAC, manjši od polovice celotnega zneska. Iskanje drugih javnih sponzorjev pa je bil velik izziv. EU je že več let drugi največji donator za PIOB. Leta 2019 so prihodki PIOB (denarni prispevki in prispevki v naravi) znašali 1 858 346 EUR, EU pa je prispevala 338 000 EUR oz. 18,18 %. IFAC je prispevala 1 201 028 EUR oz. 64,62 %. V členu 9(5) Uredbe je določeno, da če prispevek IFAC v določenem letu presega dve tretjini skupnega letnega financiranja PIOB, mora Komisija predlagati, da se letni prispevek za tisto leto omeji na največ 300 000 EUR. To se do zdaj še ni zgodilo. Ker financiranje IFAC ni doseglo kritične mejne vrednosti, določene v Uredbi (66,66 %), Komisiji ni treba pregledati njenega prispevka za PIOB za leto 2019. 5.Sklepne ugotovitve in vprašanja, ki jih bo treba obravnavati v prihodnje Trenutna ocena programa financiranja, ki ga je Evropska komisija izvajala v letu 2019, potrjuje ustreznost in dodano vrednost programa financiranja EU. Potrjuje tudi, da program krepi legitimnost treh upravičencev (Fundacija MSRP, EFRAG in PIOB), da služijo evropskemu javnemu interesu z razvojem in spodbujanjem evropskih stališč na področju računovodskega poročanja in revidiranja ter zagotavljanjem, da se ta stališča ustrezno upoštevajo v postopkih IASB in IFAC za določanje standardov. Kar zadeva Fundacijo MSRP, je IASB sprejel ukrepe za obravnavo pomislekov, ki so se pojavili v fazi pred izvajanjem MSRP 17. Datum uveljavitve je za dve leti preložil na 1. januar 2023 in uvedel ciljno usmerjene spremembe MSRP 17. V kolikšnem obsegu so bili upoštevani vsi evropski pomisleki, bo mogoče oceniti šele, ko bo EFRAG Evropski komisiji predložila svoje mnenje o odobritvi sprememb MSRP 17. Hkrati razčlenitev financiranja Fundacije MSRP za leto 2019 kaže, da se je vrzel med finančnimi prispevki in ustrezno zastopanostjo jurisdikcij v skrbniškem odboru in IASB še povečala, pri čemer je bil položaj že pred tem neuravnotežen. Posebej majhen delež skupnega financiranja imata „Ameriki“ (5 %), ki pa imata isto število sedežev kot EU, ki zagotavlja 38 % skupnega financiranja (Komisija in države članice), ter večje število sedežev kot Azija-Oceanija, ki zagotavlja 33 % skupnega financiranja. V zvezi z EFRAG Komisija zlasti pozdravlja celovito oceno učinkov, ki jo je začela EFRAG, da bi podprla svoje prihodnje mnenje o odobritvi MSRP 17 Zavarovalne pogodbe in svojo ključno vlogo pri podajanju strokovnih mnenj Komisiji o alternativnih računovodskih obravnavah za dolgoročne lastniške instrumente, pri čemer je Komisiji priporočila, naj zaprosi IASB za kar najhitrejši pregled obravnave lastniških instrumentov brez recikliranja v MSRP 9. Namen neodvisnega nadzora, ki ga izvaja PIOB, je vlagateljem in drugim zagotavljati, da določanje standardov, povezanih z revizijo, poteka v javnem interesu. Reforma, ki jo je začela nadzorna skupina, si prizadeva okrepiti nadzorno vlogo PIOB in povečati njeno financiranje.